b'\n_START_ARTICLE_\nShogun\n_START_SECTION_\nTerminolohiya\n_START_PARAGRAPH_\nBukod sa pagiging ranggong pang-militar ng salitang sugun (Sh\xc5\x8dgun (\xe5\xb0\x86\xe8\xbb\x8d sh\xc5\x8dgun) \xc2\xa0pakinggan\xc2\xa0), isa rin itong makasaysayang pamagat o titulong pantao sa Hapon.  Bilang salitang Hapon na katumbas ng "heneral", binubuo ito ng dalawang salitang kanji: ang sho na nangangahulugang "komandante", "heneral", o "almirante", at ng gun na "mga mandirigma" o "mga tropa ng sundalo" ang ibig sabihin.  Samakatuwid, nangangahulugang "isang heneral ng mga hanay ng mandirigma" ang shogun.  Sa makabagong pangangahulugan, katumbas ng hanay na ito ang isang generalissimo.  Bilang isang titulo, ito ang pinaikling anyo ng Seii Taish\xc5\x8dgun  (\xe5\xbe\x81\xe5\xa4\xb7\xe5\xa4\xa7\xe5\xb0\x86\xe8\xbb\x8d), ang namamahalang indibidwal sa iba\'t ibang panahon sa kasaysayan ng Hapon, na nagtapos nang magbitiw sa luklukan ng tungkulin si Tokugawa Yoshinobu at ibinigay niya ito kay Emperador Meiji noong 1867.\n_START_SECTION_\nTanggapan ng sugun\n_START_PARAGRAPH_\nKilala ang administrasyon o tanggapan ng shogun bilang kasugunan na \'bakufu\'  (\xe5\xb9\x95\xe5\xba\x9c) sa Hapones.  Sa literal na pakahulugan ito ang "isang opisina sa loob ng kubol" na "bahay ng isang heneral" sa orihinal nitong kahulugan, pagpapabatid na isa itong "pribadong pamahalaan."  Maaaring mangahulugan ang bakufu ng "pamahalaang kubol", isang gobyernong pinatatakbo sa ilalim ng sugun.  Ang kubol o tolda ang sumasagisag sa komandanteng nasa pook ng digmaan subalit isang tanggapang panandalian lamang.  Sa kabuuan, tumutukoy ang bakufu sa mga opisyal ng shogun; at ipinatutupad ng mga opisyal na ito ang mga katungkulan ng administrayon habang may nabibilang na kapangyarihan lamang ang korteng imperyal.  Maaaring ihalintulad ang kahulugang "isang opisina sa loob ng kubol" ng bakufu sa pariralang "tolda ng kampanya" sapagkat kinakampanya nito ang mga hangaring pandigma ng sugun.\n_START_SECTION_\nAng pamagat na salitang sugun\n_START_PARAGRAPH_\nNangangahulugan ang terminong sei-i-tai-sh\xc5\x8dgun ng "magiting na heneral na gumapi sa mga barbarong mula sa silangan."  Isa sa mga sinaunang mga katawagan ang "silanganing barbaro" para sa iba\'t ibang mga grupo na namuhay sa silanganing lugar sa Hapon at hindi pa naging mga tagasunod ng pamahalaang sentral.  Kabilang dito ang mga aborihinal o katutubong mamamayanang Ainu na dating naninirahan sa Honsh\xc5\xab at sa Hokkaid\xc5\x8d._NEWLINE_Nagkamit ng sapat na kapangyarihan mula sa kamaharlikaan ng Kyoto si Minamoto no Yoritomo, ang unang sugun ng Kasugunang Kamakura.  Sa madaling sabi, siya ang naging pinuno at tagapamalakad ng Hapon, at tumanggap ng titulong sei-i taish\xc5\x8dgun.  Mula noon, tumanggap rin ng ganitong pamagat o titulo ang mga pinuno ng tatlong magkakasunod na kasugunan.  Makalipas ang pagbagsak ng Kasugunang Kamakura, mayroon mga kondisyong dapat maabot para magkamit ng titulong sugun ang isang Panginoong-Pandigma o warlord.  Isa sa mga ito, at ang pinakamahalaga, dapat na nagmula sa angkang Minamoto ang Panginoong-Pandigma.  Pangalawa, nararapat na napailalim at nagkakaisa sa ilalim ng nag-iisang daimyo ang buong Hapon.  Kapag nagawang mapag-isa ng isang Panginoong-Pandigma ang Hapon, ngunit hindi wala siyang ninuno mula sa angkang Minamoto, bibigyan lamang siya ng titulong Rehiyente.'